एभीए राष्ट्रिय भलिबल लिग : गण्डकी र एभरेस्टको अपराजित यात्रा कायम
विदेशी खेलाडीको साथ पाएको एभरेस्ट भलिबल क्लबले प्रधानमन्त्री कप एनभीए महिला तथा पुरुष भलिबल लिगमा महिलातर्फ अपराजित यात्रा कायम गरेको छ ।
काठमाडौँ — विदेशी खेलाडीको साथ पाएको एभरेस्ट भलिबल क्लबले प्रधानमन्त्री कप एनभीए महिला तथा पुरुष भलिबल लिगमा महिलातर्फ अपराजित यात्रा कायम गरेको छ ।त्रिपुरेश्वरस्थित राखेप कभर्डहलमा बिहीबार एभरेस्टले निकट प्रतिद्वन्द्वी नेपाल एपीएफ क्लबलाई प्रतिस्पर्धात्मक खेलमा ३–२ को सेटले पराजित गरेको थियो । लगातार दुई सेट गुमाएर एभरेस्टले खेलमा पुनरामन गरेको हो । २५–२३, २५–१३ ले दुई सेट गुमाएको अवस्थामा एभरेस्टले तेस्रो सेट २५–१७ ले आफ्नो पक्षमा ल्याएपछि खेल मोडिएको थियो । त्यसपछि लगातार दुई सेट २५–२२, १५–८ ले आफ्नो पक्षमा पार्दै एभरेस्टले अपराजित यात्रा कायम राख्यो । खेलमा एभरेस्टकी प्रभावशाली खेलाडी सूर्या प्लेयर अफ द म्याच भइन् ।एभरेस्टले चार खेलमा चारै खेल जितेको छ । टोलीसँग ११ अंक छ । नेपाल पुलिस क्लबसँग पनि ४ खेलमा समान ११ अंक छ । एपीएफले ४ खेलमा २ खेल जितेर ६ अंक लिएको छ ।चन्द्रागिरि न्यु डायमन्ड क्लबले कर्णाली प्रदेशलाई ३–० को सोझो सेटमा हराएको छ । डायमन्डको पाँचौं खेलमा यो पहिलो जित हो । डायमन्डले २५–११, २५–१६, २५–२२ ले सेट जितेको थियो । खेलमा एलिसा मानन्धर प्लेयर अफ द म्याच भइन् । न्यु डायमन्ड ५ अंकसहित चौथो स्थानमा छ । त्यसपछि समान ५ अंक लिएको त्रिभुवन आर्मी क्लब छ । कर्णालीले ५ खेलमा एउटै जित हात पार्न सकेको छैन ।पुरुषतर्फ गण्डकी प्रदेश र टिपटप हेल्प नेपाल स्पोर्ट्स क्लबले जित हात पार्दै उपाधि होडलाई कायम राखेका छन् । गण्डकीले आफ्नो अपराजित यात्रा कायम राख्ने क्रममा आर्मीविरुद्ध ३–१ को सेटमा जित पाएको थियो । गण्डकीले २५–१७, २४–२६, २५–२०, २५–२१ ले सेट जितेको थियो । छैटौं जित पाउँदा गण्डकी सन्तोष प्लेयर अफ म्याच भए । गण्डकीले १७ अंक बनाएको छ ।हेल्प नेपालले विभागीय प्रतिद्वन्द्वी नेपाल पुलिस क्लबलाई रोकेपछि पाँचौं जित दर्ता गरेको हो । हेल्प नेपाल २५–२१, २५–२२, २५–२० को सोझो सेट विजयी भयो । छैटौं खेलपछि हेल्प नेपालले १६ अंक जोडेको छ । पहिलो हार भोगेको पुलिससँग ६ खेलबाट १४ अंक छ । उपाधि होडमा गण्डकी, हेल्प नेपाल र पुलिस देखिएको छ ।६ खेलमा दोस्रो हार भागेको आर्मीसँग १२ अंक छ । एपीएफले कोशी प्रदेशलाई २२–२५, २५–१२, २५–१४, २५–१९ ले हरायो । एपीएफका रुपेन्द्र नेपाली प्लेयर अफ म्याच भए । एपीएफ ७ र सुदूरपश्चिम प्रदेश ३ अंकमा छन् । कोशी प्रदेश र बूढानीलकण्ठ स्पोर्ट्स क्लबले कुनै अंक जोडेका छैनन् । 